21/10/2014 | Administración LocalMunicipal
Irixoa
Adaptación da Ordenanza do servizo de saneamento ao Decreto 141/2012

De acordo co establecido no art.70.2 da Lei 7/1985, de 2 de abril, de Bases do Réxime Local, procédese á publicación do texto íntegro da ordenanza municipal modificada de do servizo de saneamento de augas; a aprobación da modificación produciuse por acordo plenario do 27-8-2014, e non tivo alegacións no período de exposición pública. A ordenanza foi publicada no BOP do 12-2-2004, con modificación no BOP do 27-10-2006. O servizo de rede de sumidoiros e tratamento de augas residuais é un servizo de competencia municipal (artigo 25.2. c da LBRL e 80.2. l da LALG) e de prestación obrigatoria (artigo 26.1. a da LBRL e 81. a da LALG) para todo os concellos. O artigo 86.2 da LBRL declárao como servizo esencial reservado, xunto co subministro de augas, a prol das entidades locais. Para a elaboración desta ordenanza débense ter en conta as disposicións que, con carácter xeral, conteñen os artigos 7, 33 e 34 do RSCL, e no tocante á prestación por medio de concesión, o 115 e seguintes do devandito regulamento. Concretamente, en canto á depuración de augas, cómpre citar o Real decreto lei 11/1995, do 28 de decembro, de tratamento de augas residuais urbanas (desenvolvido polo RD 509/1996, do 15 de marzo), así como a Lei galega 9/2010, do 4 de novembro, de Augas de Galicia e o Decreto 141/2012, do 21 de xuño, do Regulamento marco do servizo público de saneamento e depuración de augas residuais de Galicia; ademais teranse en conta as previsións establecidas na Lei xeral de sanidade, lexislación urbanística, Lei de Augas e lexislación sectorial que afectan ao saneamento e depuración de augas residuais. Ao texto incorporáronse as consideracións do informe de Augas de Galicia do 23-7-2014, para un perfecto axuste ao Decreto 141/2012.1. Esta ordenanza contén a normativa do servizo público de saneamento e depuración de augas residuais do Concello de Irixoa.2. Denomínase usuario calquera persoa física ou xurídica que teña conectada a súa instalación de fontanería ao servizo municipal de saneamento de augas; poden ser de tipo doméstico ou non doméstico.3. Denomínase entidade xestora a administración que efectivamente realice a xestión e prestación do servizo material da recollida, transporte e depuración de augas residuais; nesta ordenanza tamén se chamará simplemente entidade ou xestor; non obstante, o servizo pode prestarse de xeito indirecto.4. Denomínase servizos técnicos a unidade administrativa que o concello determine como responsable do servizo en canto ás tarefas de planificación, control, inspección técnica ou calquera outra de policía sobre o servizo e a súa xestión técnica.5. As denominacións técnicas máis usuais nesta ordenanza son as seguintes: -Augas residuais: augas vertidas na rede de saneamento procedentes das actividades dos usuarios; poden ser domésticas, non domésticas e brancas. - Actividade industrial: a realizada en calquera establecemento ou instalación que descargue verteduras industriais nas instalacións municipais de saneamento. - Auga potable de consumo público: é a utilizada para este fin, calquera que fose a súa orixe, ben no seu estado natural ou mediante tratamento adecuado, incluso as utilizadas para confección de bens de consumo humano. - Auga residual doméstica: é a producida nas cociñas, instalacións sanitarias e demais de fontanaría das vivendas. - Auga residual non doméstica: é a procedente das instalacións industriais, comerciais, etc (distintas de vivenda), cando a súa composición sexa substancialmente diferente á auga residual doméstica. - Auga residual pluvial: é a derivada inmediatamente da precipitación atmosférica natural. - Licenza de conexión: autorización expedida polo concello para poder efectuar a acometida particular á rede de sumidoiros pública. - Permiso de vertedura: licenza expedida polo concello aprobando a correspondente vertedura á rede de sumidoiros. - Rede de sumidoiros: rede de condutos de augas residuais de titularidade municipal para o servizo xeral da poboación. - Descarga prohibida: aquel vertido que resulta totalmente inadmisible para as instalacións municipais de saneamento, tanto pola súa natureza como a súa perigosidade para as mesmas e o medio ambiente.1. A rede de sumidoiros e tratamento de augas residuais nos territorios delimitados do termo municipal de Irixoa é un servizo público municipal do que é titular o Concello de Irixoa. A utilización do servizo declárase obrigatoria nas zonas de implantación deste para todas as instalacións que poidan orixinar vertidos, en especial no uso de vivendas, comercios, industrias, etc. Os titulares destas instalacións disporán do prazo de 3 meses para conectarse efectivamente ao servizo, contado dende o momento da publicación da implantación do mesmo na zona (bandos); se pasado tal prazo non se efectúa tal solicitude e conexión, esta farase de oficio polo concello, correndo os custos de dito traballo a cargo do propietario da instalación, aplicándose a normativa municipal en canto a infraccións e sancións do servizo. Considérase zona de implantación a que está comprendida nunha franxa lateral de 50 m a cada lado do trazado dos colectores, agás os axustes técnicos xustificados que se fagan por motivos de nivel dos terreos.2. O concello ten as potestades de: a) Inspeccionar e controlar os actos e traballos que realice a entidade xestora, ademais das obras, instalacións, locais e documentación que estean adscritos ou relacionados co servizo, asegurando a súa correcta prestación e continuidade; b) Ditar as ordes necesarias para manter ou repor a debida prestación. c) Imporlle, no seu caso, aos usuarios as correccións pertinentes por mor das infraccións que cometan. d) Vixiar a correcta aplicación das tarifas e o seu cobramento. e) Planificar, proxectar e contratar obras relacionadas co servizo.3. Todos os bens directamente adscritos á prestación do servizo de saneamento de augas teñen a consideración de bens demaniais de servizo público.1. Os usuarios da rede municipal de sumidoiros e das instalacións de depuración deberán satisfacer as tarifas e canons que lles correspondan por tales conceptos, no prazo establecido.2. Estes importes poderán ser incluídos no recibo do subministro da auga, nos casos de xestión integral do ciclo hídrico, aínda que sempre deberán ir especificados separadamente.3. Os gastos derivados das actuacións de conexión ao servizo, así como da súa conservación e mantemento, correrán a cargo dos usuarios. O incumprimento das condicións fixadas nesta ordenanza serán obxecto de sanción por parte do concello. Os infractores quedan, ademais do anterior, obrigados á reparación dos danos producidos.1. Á construción da rede de sumidoiros en calquera vía pública precederá ou será simultánea, na medida do posible, a instalación do servizo de subministro de auga.2. As distancias entre tuberías dos distintos servizos serán as que se dispoñan regulamentariamente e estean vixentes en cada momento.1. Poderase autorizar aos particulares a execución de tramos de rede na vía pública. Con este fin o interesado tramitará o proxecto no concello: Unha vez rematado o tramo será entregado ao concello.2. A construción de tramos polos particulares obriga a estes a repoñer os bens públicos ou privados afectados, en igualdade de condicións ás preexistentes. As instalacións de conexión coa rede pública de sumidoiros, ademais de respectar as instrucións técnicas de aplicación xeral, terán que cumprir os seguintes requisitos: a) que o diámetro da conexión non será inferior a 20 cm., agás redución por supostos ou características especiais; b) todos os aparatos de desaugue terán un sifón propio, así como existirá un sifón xeral e tubo de ventilación do edificio; en caso necesario xustificado poderá eximirse dalgún destes requisitos; c) as instalacións de verteduras non domésticas terán un pozo de rexistro ou arqueta accesible; cando a vertedura non cumpra os requisitos técnicos de admisión deberá someterse a un tratamento previo efectivo; d) cando o nivel de desaugue particular non permita conducir as augas por gravidade ata o sumidoiro, a elevación realizarase polo propietario do edificio ou instalación, cunha dotación dun sistema antirretorno que evite inundacións; e) está prohibida a conexión e a vertedura de augas pluviais e brancas. A rede de sumidoiros terá unha servidume de 2 m de ancho nunha franxa lonxitudinal centrada e paralela ao tubo, quedando prohibida nesta a edificación nova e a plantación de árbores. A conservación e mantemento das conexións á rede de sumidoiros corresponderá ao titular da instalación, quen será o responsable do seu perfecto estado de funcionamento. As condicións para a conexión da instalación interna do inmoble coa rede de sumidoiros son as seguintes: - Que o efluente satisfaga as condicións físico-químicas da presente ordenanza e demais normativa vixente. - Que cumpran as condicións técnicas de conexión.1. Os interesados deberán solicitar ao concello a licenza de conexión á rede de sumidoiros, presentando a seguinte documentación: - Instancia na que figure o nome do titular, dirección persoal, domicilio do inmoble, emprazamento e características de uso deste, EDAR correspondente, etc. - Proxecto técnico, con antecedentes, memoria descritiva, memoria técnica e planos de planta e de alzado das instalacións de fontanaría, cando a complexidade da conexión o requira. - O empalme estará formado por un cano único de características axeitadas ao volume potencial de auga vertida e disporá, cando menos, dun sistema de corte exterior situado nunha caixa na vía pública por diante do inmoble ou terreo, e o máis achegada posible a el.2. A licenza de conexión é totalmente imprescindible para calquera tipo de conexión ou obra. A resolución ditarase nun prazo máximo de 6 meses o silenzo entenderase negativo ou desestimatorio. A desestimación da solicitude será sempre debidamente motivada. A licenza de conexión conterá os datos suficientes para identificar aos usuarios e a conexión.3. Non se permitirán conexións directas dos particulares ao colector xeral, salvo que non exista outra solución técnica.4. O concello realizará a inspección, vixilancia e control do cumprimento das condicións de vertedura, tanto de carácter xeral como específicas.5. A conexión será executada pola a entidade solicitante no prazo dun mes desde que se lle notifique o outorgamento da autorización municipal. Non se permite verter augas residuais a través de conexións móbiles. En caso necesario poderase autorizar o traslado directo de cisternas ata o sistema de tratamento, sempre que non se prexudique este.1. Os titulares de instalacións industriais están obrigados a solicitar e obter o permiso municipal de vertedura para obter a licenza de conexión e a autorización de apertura, ampliación ou modificación.2. Para os efectos previstos no artigo 30 da Lei 30/1992, tendo en conta que se afecta ao dominio público municipal, a falta de resolución expresa produce os efectos propios da desestimación da solicitude.1. O outorgamento do permiso de vertedura de augas residuais á rede municipal é competencia do concello.2. Os obrigados a obter o permiso de vertedura presentarán solicitude acompañada polo proxecto técnico, xustificando o cumprimento dos requisitos da presente ordenanza, así como declaración de volume e calidade da vertedura previsto e o estudio de impacto ambiental, en caso necesario. En todo caso cumprirase na presentación da documentación o previsto no Anexo III do Decreto 141/2012.3. Os usuarios industriais que, dispoñendo de permiso de vertido, efectúen modificacións nos procesos de fabricación que causen variación no efluente, deberán solicitar novo permiso de vertedura.4. Os permisos teñen validez por 10 anos, salvo recorte temporal debido a que se incumpran as condicións do seu outorgamento ou se modifique o proceso alterando a natureza da vertedura.5. No permiso de vertedura expresaranse os valores límite a respectar polo solicitante, que deberán estar acordes co previsto no Anexo II do Decreto 141/2012. Sen prexuízo das prohibicións especificadas na normativa xeral, queda totalmente prohibido descargar directa ou indirectamente na rede municipal os seguintes produtos: a) Materias sólidas ou viscosas que poidan obstruír os colectores ou deteriorar o funcionamento do sistema de depuración (exemplo alcatrán, restos de animais, sangue, serrín, plásticos, trapos, etc.). b) Materias disolventes ou inflamables (derivados do petróleo, etc.). c) Materias insalubres, por propia natureza ou en combinación con outras, que poidan ser prexudiciais para o persoal do servizo e o resto da poboación. d) Calquera tipo de substancia que non respecte as marxes adecuadas de temperatura (0º -40º C) e ph (5,5-9), nin que non respecte os límites físico-químicos establecidos pola normativa xeral. Especialmente quedan prohibidos os vertidos establecidos no Anexo I do Decreto 141/2012. Queda prohibido a vertedura de augas pluviais, salvo que exista unha rede específica para estas, así como doutro tipo de augas limpas, as cales se derivarán directamente, salvo imposibilidade técnica, a un cauce público. As industrias potencialmente contaminantes deberán dotarse dos sistemas adecuados de pretratamento, prevención de descargas accidentais e plans de emerxencia para reducir ó mínimo os posibles danos á rede e ao medio. Os usuarios comunicarán inmediatamente as descargas accidentais que poidan danar as instalacións e ao persoal do servizo; a comunicación será ao concello e, se a gravidade e urxencia do caso o require, ao servizo telefónico 112. Os usuarios adoptarán as medidas necesarias para corrixir e reducir ao máximo os efectos das descargas accidentais; dentro do prazo máximo de 48 horas comunicará ao concello un informe detallado do accidente.1. Só poden ser obxecto de procedemento sancionador as infraccións especificadas por esta ordenanza, sen prexuízo da lexislación sectorial.2. As infraccións clasifícanse en moi graves, graves e leves. No suposto de que a lexislación sectorial tipifique condutas non descritas neste capítulo a súa clasificación axustarase á presente ordenanza, sen prexuízo de aplicar correccións necesarias.3. Son infraccións moi graves: a) A vertedura efectiva á rede sen obter os permisos e autorizacións precisas, cando deste se derive dano importante ao sistema cun valor superior a 15.000 €. b) A ocultación ou alteración maliciosa de datos aportados nos procedementos administrativos para utilización do servizo. c) Realizar verteduras prohibidas pola normativa. d) Reincidencia na comisión de infraccións graves (2 ou máis) no prazo máximo de 1 ano.4. Son infraccións graves: a) Realizar obras que afecten ao servizo sen obter previamente licenza e permiso municipal. b) Causar danos nas instalacións municipais polo uso indebido e por actos realizados con neglixencia e mala fe. c) Desobediencia ás ordes do concello ditadas en caso emerxencia. d) Funcionamento, ampliación ou modificación dunha industria que afecte á vertedura. e) Omisión ou atraso no cumprimento das obrigas dos usuarios industriais. f) Posta en funcionamento de aparatos e instalacións non autorizados. g) Obstaculizar a acción inspectora do Concello. h) non estar conectado ao servizo no prazo previsto, cando se estea obrigado pola implantación do mesmo na zona. i) en todo caso, as accións irregulares das que se deriven uns danos no sistema por valor superior a 6.000 €. k) Reincidencia na comisión de infraccións leves ( 2 ou máis) no prazo máximo de 1 ano.5.-Son infraccións leves: a) Calquera acción ou omisión que infrinxa a presente ordenanza, non estando clasificada como moi grave ou grave. b) A demora non xustificada na aportación de informes, e documentos en xeral, solicitados polo concello na súa potestade de control.1. As clases de sancións que se poden impoñer son as seguintes: a) Multa económica. b) Suspensión, permanente ou temporal, do permiso de vertido. c) Clausura, temporal ou permanente, das vías de vertido.2. As sancións imporanse con independencia da responsabilidade civil ou penal que poida ser esixida diante dos tribunais competentes.3. A contía das multas será como mínimo de 50 euros e como máximo o permitido pola lexislación sectorial. A gradación das multas será por infraccións leves ata 750 euros, por infracción graves ata 1.500 euros e por infraccións moi graves ata 9.000 euros, respectando as contías máximas establecidas no art.141 da Lei 7/1985, do 2 de abril (modificación introducida pola Lei 57/2003) e no art.92.3 da Lei 9/2010, do 4 de novembro, de Augas de Galicia.4. A competencia para resolver os expedientes e sancionar as infraccións a esta ordenanza será da Alcaldía.5. Os criterios de gradación das sancións poderán ser obxectivos (afectación á saúde e seguridade ambiental, alteración social, gravidade do dano, posibilidade de reparación e beneficio obtido) e subxectivos (grao de malicia ou intencionalidade, grao de participación e capacidade económica). 6. O procedemento sancionador será o previsto na normativa ordinaria da potestade sancionadora. Esta ordenanza ten carácter indefinido e entrará en vigor o día seguinte de que se publique enteiramente o seu texto no Boletín Oficial da Provincia e transcorra o prazo de quince días a que se refiren os artigos 70.2 e 65.2 da Lei 7/1985, do 2 de abril, reguladora das bases de réxime local. Contra esta ordenanza pódese interpoñer o recurso contencioso-administrativo pertinente, diante do Tribunal Superior de Xustiza de Galicia, no prazo de 2 meses.” O que se publica para coñecemento xeral. Contra a citada aprobación, que é definitiva en vía administrativa, pode interporse o recurso contencioso-administrativo diante do Xulgado do Contencioso-Administrativo da Coruña no prazo de 2 meses, según o disposto no art.107 da Lei 30/1992, do 26 de novembro, do réxime xurídico das administracións públicas e do procedemento administrativo común. Irixoa, 14 de outubro de 2014 O ALCALDE Antonio Deibe Sanmartín